[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 5.2.2007

SEC(2007) 148 τελικό

.

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

για τις δαπάνες του ΕΓΤΠΕ - τμήμα Εγγυήσεων Σύστημα έγκαιρης προειδοποίησης αριθ. 11+12/2006

ΠΙΝΑΚΑΣ ΠΕΡΙΕΧΟΜΕΝΩΝ

1. Προσωρινη αναλωση πιστωσεων 2

2. Σχολια για την εκτελεση του προΰπολογισμου 2006 2

3. Συμπερασματα 2

Προσωρινη αναλωση πιστωσεων

H απορρόφηση των πιστώσεων της κατηγορίας 1 του προϋπολογισμού ανήλθε σε 49 821,6 εκατ. ευρώ, δηλαδή ποσοστό 97,6% των αρχικών πιστώσεων. Πρόκειται για καθαρό ποσό, που προκύπτει μετά την αφαίρεση των ποσών που ανακτήθηκαν με τις δημοσιονομικές διορθώσεις στο πλαίσιο της εκκαθάρισης των λογαριασμών του ΕΓΤΠΕ, Τμήμα Εγγυήσεων, καθώς και με τις αναστολές και μειώσεις προκαταβολών που επιβλήθηκαν στη διάρκεια της χρήσης.

Συγκριτικώς προς τις αρχικές πιστώσεις, η προσωρινή εκτέλεση του προϋπολογισμού, όπως εμφαίνεται στον συνημμένο στο παράρτημα πίνακα για την περίοδο από τις 16 Οκτωβρίου 2005 έως τις 15 Οκτωβρίου 2006, εμφανίζει συνολική υστέρηση κατά περίπου 1 229,1 εκατ. ευρώ, κατανεμόμενη ως εξής:

- για την υποκατηγορία 1α, ανέρχεται σε – 1 104,7 εκατ. ευρώ, και

- για την υποκατηγορία 1β, ανέρχεται σε – 124,4 εκατ. ευρώ.

Σχολια για την εκτελεση του προΰπολογισμου 2006

Η προσωρινή εκτέλεση του προϋπολογισμού επηρεάζεται από ορισμένους παράγοντες οι οποίοι, για τα σημαντικότερα άρθρα και κονδύλια, έχουν σε αδρές γραμμές ως εξής:

(Σημείωση: εντός παρενθέσεως σημειώνεται το επίπεδο υπέρβασης (+) ή υστέρησης (–) εκτέλεσης).

Νομισματικοί παράγοντες

Ισοτιμία δολαρίου/ευρώ

Στο επίπεδο των δαπανών που πραγματοποιήθηκαν κατά την προαναφερθείσα περίοδο λαμβάνεται υπόψη η εξέλιξη της ισοτιμίας δολαρίου/ευρώ. Για μεγάλο μέρος των επιστροφών κατά την εξαγωγή γεωργικών προϊόντων, ιδίως για τα σιτηρά και τη ζάχαρη, καθώς και ορισμένων εσωτερικών ενισχύσεων, όπως η ενίσχυση στο βαμβάκι, οι δαπάνες εξαρτώνται από την ισοτιμία ευρώ/δολαρίου.

Σύμφωνα με το άρθρο 8 παράγραφος 1 του κανονισμού (EΚ) αριθ. 2040/2000, ο προϋπολογισμός που εγκρίθηκε από την Αρμόδια για τον Προϋπολογισμό Αρχή καταρτίστηκε με βάση τη μέση ισοτιμία 1 ευρώ = 1,22 $ για το διάστημα Ιουλίου-Σεπτεμβρίου 2005. Σημειωτέον ότι, για το διάστημα από την 1η Αυγούστου 2005 έως τις 31 Ιουλίου 2006, η μέση ισοτιμία ήταν περίπου 1 ευρώ = 1,22 $, δηλαδή στο επίπεδο της ισοτιμίας που χρησιμοποιήθηκε για την κατάρτιση του προϋπολογισμού 2006.

Άλλοι παράγοντες σχετικοί με την υποκατηγορία 1α – Δαπάνες ΚΓΠ (χωρίς την αγροτική ανάπτυξη)

Για την υποκατηγορία 1α, σημειώθηκε υστέρηση εκτέλεσης των πιστώσεων του προϋπολογισμού τόσο για τα μέτρα παρέμβασης στην αγορά όσο και στον τομέα των άμεσων ενισχύσεων:

- η υστέρηση εκτέλεσης για τα μέτρα παρέμβασης στην αγορά ανήλθε σε– 440,4 εκατ. ευρώ. Ωστόσο, η εικόνα δεν ήταν ομοιόμορφη στις διάφορες αγορές. Σημειώθηκε υστέρηση εκτέλεσης των πιστώσεων του προϋπολογισμού στους αγοραίους τομείς των σιτηρών, των επιστροφών για προϊόντα εκτός παραρτήματος Ι, των κλωστικών φυτών, των οπωροκηπευτικών, του βοείου και του χοιρείου κρέατος, των αυγών και των πουλερικών, ενώ στους αγοραίους τομείς της ζάχαρης και του γάλακτος και των γαλακτοκομικών προϊόντων σημειώθηκε υπέρβαση εκτέλεσης·

- η υστέρηση εκτέλεσης για άμεσες ενισχύσεις ανήλθε σε – 765,7 εκατομμύρια ευρώ και αφορούσε όλα τα καθεστώτα του τομέα·

- τέλος, το υπόλοιπο των διορθώσεων της εκκαθάρισης λογαριασμών ήταν κατά περίπου 139,0 εκατομμύρια ευρώ χαμηλότερο από το ποσό που λήφθηκε υπόψη κατά την κατάρτιση του προϋπολογισμού 2006, με συνέπεια ισόποσες πρόσθετες δαπάνες.

Παρεμβάσεις στις γεωργικές αγορές (–440,4 εκατομμύρια ευρώ)

Σιτηρά (– 137,2 εκατομμύρια ευρώ)

Η ανωτέρω υστέρηση εκτέλεσης οφειλόταν κυρίως στις χαμηλότερες δαπάνες των κρατών μελών που προέκυψαν από το χαμηλότερο κατά μέσον όρο ύψος των επιστροφών που χορηγήθηκαν για τις εξαγωγές μαλακού σίτου και κριθής, καθώς και τις μικρότερες συνολικές εξαχθείσες ποσότητες σε σύγκριση με τις ποσότητες και αριθμητικές τιμές που λήφθηκαν υπόψη κατά την κατάρτιση του προϋπολογισμού 2006. Επιπλέον, οι αυξημένες εισπράξεις από τις πωλήσεις αποθεματοποιημένων σιτηρών είχαν ως συνέπεια χαμηλότερες δαπάνες για δημόσια αποθεματοποίηση, σε σύγκριση με τις παραδοχές που έγιναν κατά την κατάρτιση του προϋπολογισμού 2006.

Επιστροφές για προϊόντα εκτός παραρτήματος I (– 140,9 εκατομμύρια ευρώ)

Η γενική πτώση του επιπέδου των επιστροφών κατά την εξαγωγή, καθώς και ο μικρότερος όγκος εξαγωγών μεταποιημένων γεωργικών προϊόντων, οδήγησαν σε χαμηλότερες πληρωμές επιστροφών εκ μέρους των κρατών μελών, με αποτέλεσμα υστέρηση εκτέλεσης των πιστώσεων του προϋπολογισμού 2006 για το παρόν μέτρο.

Ζάχαρη (144,7 εκατομμύρια ευρώ)

Η ανωτέρω υπέρβαση εκτέλεσης οφείλεται κυρίως στο γεγονός ότι οι ποσότητες της εξαγόμενης ζάχαρης στην ελεύθερη αγορά, για την οποία πληρώθηκαν επιστροφές κατά την εξαγωγή, ήσαν πολύ υψηλότερες από εκείνες που λήφθηκαν υπόψη κατά την κατάρτιση του προϋπολογισμού 2006, όταν έγινε παραδοχή ότι από τις εξαγωγές ζάχαρης της περιόδου 2005/06, ύψους περίπου 1,74 εκατομμυρίων τόνων, ποσότητα 1,0 εκατομμυρίου τόνων θα προερχόταν από τα αποθέματα παρέμβασης.

Κλωστικά φυτά (– 33,9 εκατομμύρια ευρώ)

Η αύξηση των παγκόσμιων τιμών βαμβακιού οδήγησε σε μείωση του ύψους της ενίσχυσης στο βαμβάκι και σε συνακόλουθη μείωση των δαπανών εκ μέρους των κρατών μελών, με αποτέλεσμα υστέρηση εκτέλεσης των πιστώσεων του προϋπολογισμού 2006 για το παρόν μέτρο.

Οπωροκηπευτικά (– 172,4 εκατομμύρια ευρώ)

Σε σύγκριση με τις παραδοχές που έγιναν κατά την κατάρτιση του προϋπολογισμού 2006, η ανωτέρω υστέρηση εκτέλεσης οφειλόταν στις χαμηλότερες δαπάνες των κρατών μελών, κυρίως λόγω των μικρότερων ποσοτήτων τομάτας που απορροφάται στα εργοστάσια μεταποίησης, εισπράττοντας έτσι την αντίστοιχη ενίσχυση, και των χαμηλότερων πληρωμών εκ μέρους των κρατών μελών για τα επιχειρησιακά ταμεία των οργανώσεων παραγωγών.

Γάλα και γαλακτοκομικά προϊόντα (151,6 εκατομμύρια ευρώ)

Το Συμβούλιο ενέκρινε την πρόταση της Επιτροπής για αλλαγή του χρονισμού πληρωμής των εισφορών επί του γάλακτος εκ μέρους των οικείων κρατών μελών. Ως εκ τούτου, η εισφορά για το έτος ποσοστώσεων 2005/06 θα καταβληθεί κατά το οικονομικό έτος 2007 αντί της χρήσης 2006 όπως θεωρήθηκε όταν εγκρίθηκε ο προϋπολογισμός 2006. Η είσπραξη των πληρωμών εισφοράς επί του γάλακτος αποτελεί έσοδο για τον προϋπολογισμό και μειώνει τις αντίστοιχες δαπάνες για τον τομέα του γάλακτος. Επομένως, η αλλαγή του χρονισμού επιφέρει μη είσπραξη καθόλου εισφοράς επί του γάλακτος κατά το 2006, με συνέπεια να εμφανίσουν αύξηση οι αντίστοιχες δαπάνες για το γάλα και τα γαλακτοκομικά προϊόντα, με αποτέλεσμα την παρατηρούμενη υπέρβαση εκτέλεσης των πιστώσεων του προϋπολογισμού στον υπόψη τομέα.

Βόειο κρέας (– 135,1 εκατομμύρια ευρώ)

Σε σύγκριση με τις παραδοχές που έγιναν κατά την κατάρτιση του προϋπολογισμού 2006, η ανωτέρω υστέρηση εκτέλεσης οφειλόταν στις χαμηλότερες δαπάνες των κρατών μελών, κυρίως λόγω των μικρότερων εξαγόμενων ποσοτήτων τόσο νωπού κρέατος όσο και ζώντων ζώων, καθώς και λόγω του χαμηλότερου σταθμισμένου μέσου όρου επιστροφών κατά την εξαγωγή που καταβάλλονται για τα εν λόγω προϊόντα. Επιπλέον, οι δαπάνες των κρατών μελών για την πληρωμή ανεξόφλητων υπολοίπων ως προς το καθεστώς έκτακτων μέτρων στήριξης ήσαν χαμηλότερες από τις εκτιμήσεις που έγιναν κατά την κατάρτιση του προϋπολογισμού 2006.

Χοίρειο κρέας, αυγά και πουλερικά (– 62,9 εκατομμύρια ευρώ)

Σε σύγκριση με τις παραδοχές που έγιναν κατά την κατάρτιση του προϋπολογισμού 2006, η ανωτέρω υστέρηση εκτέλεσης οφειλόταν στις χαμηλότερες δαπάνες των κρατών μελών για επιστροφές κατά την εξαγωγή, τόσο λόγω διακοπής της πληρωμής επιστροφών κατά την εξαγωγή νωπού και κατεψυγμένου χοιρείου κρέατος, όσο και λόγω των πολύ μικρότερων ποσοτήτων εξαγόμενων πουλερικών.

Άμεσες ενισχύσεις (– 765,7 εκατομμύρια ευρώ)

Η υστέρηση εκτέλεσης για αποσυνδεδεμένες από το ύψος παραγωγής άμεσες ενισχύσεις ανήλθε σε – 427,5 εκατομμύρια ευρώ και αφορούσε κυρίως την εφαρμογή του καθεστώτος ενιαίας πληρωμής σε ορισμένα κράτη μέλη. Τα εν λόγω κράτη δικαιολόγησαν την ανωτέρω υστέρηση εκτέλεσης επικαλούμενα το πλήθος των διοικητικών προσφυγών εκ μέρους δικαιούχων οι οποίοι διαφωνούν με τον αριθμό δικαιωμάτων που τους έχουν παραχωρηθεί από τις αρμόδιες υπηρεσίες των κρατών μελών ή άλλες διοικητικές δυσκολίες στην εκκαθάριση φακέλων για ενισχύσεις και στην καταβολή των σχετικών χρημάτων. Τέλος, ορισμένα κράτη μέλη ανέφεραν ότι τα μικρά ποσά της αναμενόμενης ενίσχυσης προς είσπραξη οδήγησαν πολλούς μικροδικαιούχους να αποποιηθούν του δικαιώματος είσπραξης ενίσχυσης, συμβάλλοντας τοιουτοτρόπως περαιτέρω στην υστέρηση απορρόφησης των πιστώσεων του προϋπολογισμού.

Ως προς τις λοιπές άμεσες ενισχύσεις, η υστέρηση εκτέλεσης ανήλθε σε– 280,4 εκατομμύρια ευρώ και κυρίως συγκεντρώθηκε στα ακόλουθα καθεστώτα:

- οι καταβληθείσες από τα κράτη μέλη πριμοδοτήσεις στον τομέα του καπνού ήσαν χαμηλότερες λόγω του χαμηλότερου ύψους παραγωγής καπνού σε σύγκριση με τις ποσότητες που λήφθηκαν υπόψη κατά την κατάρτιση του προϋπολογισμού 2006·

- ήσαν χαμηλότερες οι πληρωμές αντισταθμιστικής ενίσχυσης για τις μπανάνες κυρίως λόγω ευνοϊκών συνθηκών που επικρατούσαν στην αγορά.

Λογιστικός έλεγχος των γεωργικών δαπανών (139,0 εκατομμύρια ευρώ)

Τα ποσά που αποσπάστηκαν μέσω των επιβαλλόμενων διορθώσεων με τις αποφάσεις εκκαθάρισης έφθασαν σε περίπου– 261,0 εκατομμύρια ευρώ. Τα ποσά αυτά συνιστούν έσοδο για τον προϋπολογισμό και μειώνουν τις συνολικές δημοσιονομικές δαπάνες. Το ποσό που πράγματι εισπράχθηκε, σε σύγκριση με το ποσό των– 400,0 εκατομμυρίων ευρώ το οποίο ενεγράφη στον προϋπολογισμό 2006 για τις διορθώσεις εκκαθάρισης λογαριασμών, οδήγησε σε υστέρηση απορρόφησης των εν λόγω πιστώσεων. Ουσιαστικά, η ανωτέρω υστέρηση εκτέλεσης συνεπάγεται αύξηση των δαπανών του ΕΓΤΠΕ - τμήμα εγγυήσεων κατά 139,0 εκατομμύρια ευρώ.

Άλλοι παράγοντες σχετικοί με την υποκατηγορία 1β – Αγροτική ανάπτυξη (– 124,4 εκατομμύρια ευρώ)

Οι πιστώσεις αναλήψεων υποχρεώσεων το 2006 για την αγροτική ανάπτυξη (EΕ των 15) και για το μεταβατικό μέσο για την EΕ των 10 ορίστηκαν στο ανώτατο όριο για την παρούσα υποκατηγορία.

Δεσμεύθηκαν όλες οι πιστώσεις αναλήψεων υποχρεώσεων που προβλέπονταν στον προϋπολογισμό 2006 για το μεταβατικό μέσο, το οποίο υλοποιείται με βάση διαχωρισμένες πιστώσεις.

Η τρέχουσα υστέρηση εκτέλεσης αφορά τις πιστώσεις αναλήψεων υποχρεώσεων αγροτικής ανάπτυξης του ΕΓΤΠΕ - τμήμα εγγυήσεων για την EΕ των 15 και προκύπτει από την υστέρηση εκτέλεσης ορισμένων καθεστώτων αγροτικής ανάπτυξης, κυρίως σε δύο κράτη μέλη.

Συμπερασματα

Εν όψει της υστέρησης δαπανών που εξηγήθηκε ανωτέρω, ανερχόμενης σε– 1 104,7 εκατομμύρια ευρώ για την υποκατηγορία 1α, η Επιτροπή πρότεινε, υποβάλλοντας τον τροποποιητικό προϋπολογισμό αριθ. 6/2006 στην Αρμόδια για τον Προϋπολογισμό Αρχή, τη μείωση των πιστώσεων του ΕΓΤΠΕ - τμήμα εγγυήσεων για την εν λόγω υποκατηγορία κατά 860,0 εκατομμύρια ευρώ. Ο τροποποιητικός αυτός προϋπολογισμός εγκρίθηκε κατά τη σύνοδο ολομέλειας του Ευρωπαϊκού Κοινοβουλίου τον Δεκέμβριο 2006, μειώνοντας τοιουτοτρόπως σε 50 190,7 εκατομμύρια ευρώ τις τελικές πιστώσεις αναλήψεων υποχρεώσεων του προϋπολογισμού 2006 για το ΕΓΤΠΕ - τμήμα εγγυήσεων (τίτλος 1) έναντι του αρχικού τους επιπέδου των 51 050,7 εκατομμυρίων ευρώ.

ΠΑΡΑΡΤΗΜΑ

[pic]